Diari Oficial de la Generalitat Valenciana


Sumari del DOGV 5677, del 10-01-2008 (2008/191)

ORDE de 18 de desembre de 2007, de la Conselleria d'Educació, per la qual es convoquen els Premis al Rendiment Acadèmic destinats als que hagen conclòs estudis d'educació universitària durant el curs acadèmic 2006-2007 a les universitats valencianes.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5677

Data del DOGV
:   10-01-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/191


Data del document
:   18-12-2007

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * estudiant
    * universitat
    * distinció honorífica
    * premi cultural
    * alumne

ORDE de 18 de desembre de 2007, de la Conselleria d'Educació, per la qual es convoquen els Premis al Rendiment Acadèmic destinats als que hagen conclòs estudis d'educació universitària durant el curs acadèmic 2006-2007 a les universitats valencianes. [2008/191]
El Decret 88/2006, de 16 de juny, del Consell, pel qual es modifica el Decret 40/2002, de 5 de març, de mesures de suport als estudiants universitaris en la Comunitat Valenciana, establix la possibilitat de concessió de premis al rendiment acadèmic.
Estos premis al rendiment acadèmic en estudis d'educació universitària es van convocar per primera vegada per al curs 1995-1996, amb l'objectiu de distingir els alumnes que realitzen amb més brillantor els seus estudis universitaris, per mitjà d'un reconeixement de caràcter oficial que al mateix temps comporte una assignació econòmica. Igualment, suposen un estímul perquè els estudiants milloren el seu rendiment acadèmic.
Donat el caràcter d'estes ajudes i que van dirigides a un col·lectiu que no exercix activitat econòmica, estes subvencions, per la pròpia naturalesa dels beneficiaris als que van destinades queden excloses de l'aplicació del principi d'incompatibilitat amb el Mercat Comú formulat en l'article 87 del Tractat, no sent, per tant, obligatòria la notificació d'estes a la Comissió Europea.
Per tot això, en compliment del que establix l'article 2 del Decret 88/2006, de 16 de juny, del Consell, pel qual es modifica el Decret 40/2002, de 5 de març, de mesures de suport als estudiants universitaris en la Comunitat Valenciana i, fent ús de les atribucions que em conferixen l'article 28.e) de la Llei 5/1983, de 30 de desembre, del Consell, modificada per la Llei 12/2007, de 20 de març, de la Generalitat i el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la conselleria d'Educació,
ORDENE
Article 1
Convocar els premis al rendiment acadèmic a la finalització d'estudis d'educació universitària, destinats als que hagen conclòs estos estudis en les universitats de la Comunitat Valenciana, durant el curs acadèmic 2006-2007, que tindran els efectes establits en el Decret 40/2002, de 5 de març, del Govern Valencià, de mesures de suport als estudiants universitaris en la Comunitat Valenciana.
Article 2
L'import global màxim dels premis que s'han de concedir no podrà excedir els 77.500- (setanta-set mil cinc-cents euros), a càrrec de la línia de subvenció T2154000 del programa 422.60 "Universitat i Formació Superior" de l'exercici pressupostari corresponent a l'any 2008. La concessió d'estes ajudes està condicionada a l'existència de crèdit suficient i adequat en el pressupost de l'any 2008.
Article 3
La percepció dels premis és incompatible amb qualsevol altra ajuda pública o privada que tinga la mateixa finalitat.
Article 4
S'aproven les bases que han de regir la concessió dels premis a les quals es referix esta orde i que s'inclouen com a annex I.
DISPOSICIONS FINALS
Primera
Es faculta el director general d'Universitat i Estudis Superiors perquè dicte les instruccions complementàries que siguen necessàries per a dur a terme el que disposa esta orde i es delega en ell l'atribució d'atorgar els premis a què es referix esta convocatòria.
Segona
La present orde produirà efectes l'endemà de la seua publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i el 10, 14 i 46 de la Llei Reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda potestativament en reposició o bé es podrà plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació, en el termini d'un mes a comptar des de l'endemà de la seua publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació.
València, 18 de desembre de 2007
El conseller d'Educació,
ALEJANDRO FONT DE MORA TURÓN
ANNEX I
Bases per a la concessió de premis al rendiment acadèmic
Primera. Beneficiaris
1. Podran ser beneficiaris d'estos premis els que hagen finalitzat estudis universitaris que porten a l'obtenció de títols oficials en alguna de les universitats de la Comunitat Valenciana durant el curs 2006-2007, sempre que acrediten la seua residència en qualsevol municipi de la Comunitat Valenciana, i que no hagen obtingut este premi en convocatòries anteriors.
2. Queden exceptuats d'esta convocatòria els estudis universitaris oficials de postgrau.
3. S'atorgaran, a cada universitat, els premis següents:
Universitat de València-Estudi General, 6.
Universitat Politècnica de València, 5.
Universitat d'Alacant, 4.
Universitat Jaume I de Castelló, 3.
Universitat Miguel Hernández d'Elx, 3.
Universitat Cardenal Herrera-CEU, 2.
Universitat Catòlica de València Sant Vicent Màrtir, 2.
Segona. Criteris de concessió
1. Per a la concessió del premi es valorarà la nota mitjana de l'expedient acadèmic de l'alumne, que vindrà expressada amb dos decimals i serà facilitada pels corresponents servicis de les universitats a la Direcció General d'Universitat i Estudis Superiors. Les universitats podran facilitar les mencionades notes mitjanes d'acord amb els criteris establits en els punts a) i b) següents i optaran exclusivament per un:
a) La taula d'equivalències que establix l'article primer, apartat 13, del Reial Decret 1.267/1994, de 10 de juny, que modifica el Reial Decret 1.497/1987, de 27 de novembre, pel qual s'establixen les directrius generals comunes dels plans d'estudis dels títols universitaris de caràcter oficial (BOE núm. 139, d'11.06.1994). A este efecte, la valoració de cada una de les qualificacions serà la següent:
Matrícula d'Honor: 4 punts.
Excel·lent: 3 punts.
Notable: 2 punts.
Aprovat: 1 punt.
b) El sistema de qualificacions que establix el Reial Decret 1.125/2003, de 5 de setembre, pel qual s'establix el sistema europeu de crèdits i el sistema de qualificacions en les titulacions universitàries de caràcter oficial i validesa en tot el territori nacional (BOE núm. 224, de 18.09.2003). A este efecte, la valoració de cada una de les distintes qualificacions serà la següent:
5,0-6,9: Aprovat (Apr.)
7,0-8,9: Notable (Not.)
9,0-10: Excel·lent (Exc.)
2. La universitat, atenent a l'estructura cíclica de les ensenyances, tindrà en compte per a l'obtenció de la nota mitjana el que s'establix a continuació:
a) En les ensenyances que només són de segon cicle, es tindran en compte, per a l'obtenció de la nota mitjana de l'expedient acadèmic, les assignatures pertanyents al pla d'estudis de les dites ensenyances i no les del 1r cicle d'accés a estes, ni les dels complements de formació que, si és procedent, puga haver cursat l'alumne.
b) En les ensenyances de primer i segon cicle, al segon cicle de les quals es pot accedir des de primers cicles d'altres ensenyances o des de titulacions que només són de primer cicle, es valorarà, en tots els casos, el primer cicle de procedència de l'alumne.
3. La universitat valorarà l'expedient acadèmic de l'alumne sol·licitant a partir de la mitjana de les notes mitjanes obtingudes en els diferents cursos de què consten les ensenyances que porten a l'obtenció del títol universitari oficial corresponent.
Per a obtindre la dita nota mitjana, es dividirà la suma de notes obtingudes en cada assignatura, segons els criteris precedents, entre el nombre d'assignatures cursades. A este efecte, es computarà la nota definitiva més alta obtinguda en cada assignatura.
Les assignatures convalidades i adaptades es computaran d'acord amb el que disposa la disposició addicional única del Reial Decret 1.044/2003, d'1 d'agost, pel qual s'establix el procediment per a l'expedició per les universitats del Suplement Europeu al Títol (BOE, núm. 218, d'11.09.03).
No es valoraran, en l'expedient acadèmic, les qualificacions obtingudes en les assignatures complementàries, en els casos d'alumnes de centres en els quals estes assignatures encara figuren en els seus plans d'estudi, ni aquelles assignatures que, segons els plans d'estudi, només puguen qualificar-se com a apte.
En el cas d'estudis renovats, la valoració de cada una de les assignatures, segons els criteris anteriorment indicats, es ponderarà en funció del nombre de crèdits que l'integren, d'acord amb la fórmula matemàtica següent:
V = P × NCA
NCT
V = Valor resultant de la ponderació de la nota obtinguda en cada assignatura.
P = Puntuació de cada assignatura d'acord amb la taula d'equivalències.
NCA = Nombre de crèdits que integren l'assignatura.
NCT = Nombre de crèdits totals cursats.
Se sumaran els valors resultants de l'aplicació d'esta fórmula a cada assignatura, i el resultat serà la nota mitjana final.
4. Seran premiats els alumnes que, dins del límit màxim per a cada universitat establit en el paràgraf tercer de la base primera, obtinguen la màxima diferència positiva entre la nota mitjana del seu expedient personal i la nota mitjana de tots els alumnes de la mateixa ensenyança que hagen finalitzat els seus estudis en el curs acadèmic 2006-2007. Esta última nota mitjana, que s'expressarà amb dos decimals, serà facilitada pels corresponents servicis de les universitats a la Direcció General d'Universitat i Estudis Superiors.
5. Si, amb l'aplicació dels criteris de valoració anteriorment indicats, més d'un estudiant d'una mateixa ensenyança i universitat reunix els requisits de concessió, només es podrà premiar a qui haja obtingut la puntuació més alta, llevat que el nombre de candidats siga igual al nombre de premis que corresponga a la seua universitat, en este cas es concedirà a tots ells.
6. En cas d'igualtat en la nota mitjana de dos o més aspirants al premi d'una mateixa universitat, la Comissió d'Avaluació, a què fa referència la base quinta d'esta orde, podrà tindre en consideració en la valoració dels expedients acadèmics, per a determinar el beneficiari del premi, el currículum vitae dels aspirants i altres mèrits addicionals com són el menor temps en la realització dels estudis i el nombre més alt de matrícules d'honor.
Tercera. Presentació dels candidats
1. Els sol·licitants hauran de presentar la documentació següent:
a) Sol·licitud formulada segons el model oficial establit en l'annex II.
b) Breu curriculum vitae amb indicació, si és procedent, dels premis i les beques que li hagen sigut concedits i els mèrits que desitge al·legar, que s'acompanyarà de la documentació justificativa corresponent.
c) Fotocòpia confrontada del DNI i original o còpia confrontada del certificat d'empadronament.
d) Original o còpia confrontada amb l'original del títol oficial corresponent als estudis universitaris pels quals s'opta al premi o, si no n'hi ha, del document que acredite que han sigut satisfets els drets per a l'expedició del títol.
2. Les sol·licituds es presentaran en el registre general de la conselleria d'Educació, o per mitjà de qualsevol dels procediments previstos en l'article 38 de la Llei de Règim Jurídic de les Administracions Públiques i del Procediment Administratiu Comú.
Quarta. Termini de presentació
Els interessats podran presentar les sol·licituds en el termini comprés entre l'endemà del dia de la publicació de la present orde en el Diari Oficial de la Comunitat Valenciana i el dia 31 de gener de 2008.
Quinta. Instrucció del procediment i proposta de resolució
1. L'òrgan competent per a la instrucció del procediment serà la Direcció General d'Universitat i Estudis Superiors, la qual realitzarà d'ofici totes les actuacions que considere necessàries per a la determinació, el coneixement i la comprovació de les dades en virtut de les quals s'haja de dictar la resolució.
2. L'examen de les sol·licituds presentades correspondrà a una Comissió d'Avaluació composta per:
President: el director general d'Universitat i Estudis Superiors, o persona en qui delegue.
Vocals: un representant per cada una de les universitats de la Comunitat Valenciana.
Secretari: el cap del Servici de Gestió i Administració Universitària.
3. La Comissió d'Avaluació estudiarà i comprovarà les sol·licituds presentades i elevarà, amb anterioritat al 31 de març de 2008, al director general d'Universitat i Estudis Superiors la relació d'alumnes proposats per a premi.
4. La comissió ajustarà el seu funcionament al que establix l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sexta. Resolució
1. El director general d'Universitat i Estudis Superiors, a la vista de la proposta de la Comissió d'Avaluació, acordarà publicar en la pàgina web de la conselleria d'Educació (www.edu.gva.es) una llista provisional que contindrà la relació d'alumnes proposats per a premi. Els interessats, en un termini no superior a 10 dies hàbils, comptats a partir de la data de publicació de dita llista provisional, podrà presentar, per mitjà d'escrit dirigit al director general d'Universitat i Estudis Superiors, les al·legacions que considere pertinents.
Una vegada examinades les al·legacions presentades, el director general d'Universitat i Estudis Superiors resoldrà el procediment, per delegació del conseller, i ordenarà la publicació en el Diari Oficial de la Comunitat Valenciana de la resolució de la present convocatòria amb la relació dels alumnes premiats. Esta resolució, que posarà fi a la via administrativa, haurà de ser dictada en el termini màxim de tres mesos des del dia següent a la finalització del termini establit per a presentar sol·licituds. En cas de no resoldre's el procediment en el termini anteriorment establit, s'entendrà que les sol·licituds han sigut desestimades.
2. La documentació presentada pels sol·licitants podrà ser retirada dins dels tres mesos següents a la publicació en el Diari Oficial de la Comunitat Valenciana de la resolució de la convocatòria.
Sèptima. Quantia i pagament
1. La quantia de cada premi serà de 3.100 euros, que s'abonaran als premiats, sempre que acrediten no tindre obligacions pendents de pagament per reintegrament de subvencions amb la Generalitat.
2. Els premis estaran subjectes a la retenció per Impost sobre la Renda de les Persones Físiques que legalment corresponga.
Octava. Publicitat
Les autoritats universitàries procuraran la màxima difusió i coneixement de la present convocatòria, per a això ordenaran la seua inserció en els taulers d'anuncis dels centres universitaris.
Novena. Certificat acreditatiu
1. Als alumnes premiats s'atorgarà un certificat acreditatiu de la concessió del premi.
2. A aquells alumnes que no obtinguen premi per motiu de la limitació establida en la base segona, punt 5 i punt 6, s'atorgarà un certificat acreditatiu de la seua excel·lència acadèmica.
3. Així mateix, es concedirà el certificat acreditatiu a què fa referència el punt anterior a aquells alumnes que, a proposta de la Comissió d'Avaluació, acrediten un excel·lent expedient acadèmic.
Deu. Compliment de les condicions
Qualsevol alteració de les condicions que s'han tingut en compte per a la concessió dels premis podrà modificar la resolució de concessió. Les persones beneficiàries queden sotmeses, en la part que se'ls puga aplicar, al que prescriuen els articles 47 i 47 bis de la Llei d'Hisenda Pública de la Generalitat i seran causes de reintegrament de les quantitats percebudes les previstes en l'article 47.9 de la mencionada llei i en l'article 37 de la Llei 38/2003, de 17 de novembre, General de Subvencions.